ΠΗΓΗ Πρόσφυγες Κρήτη & Χίος

 Κερδοσκοπία σε βάρος προσφύγων Τη στιγµή που άρχιζαν οι συµφορές της Χίου µερικοί πανάθλιοι βρήκαν την ευκαιρία για φρικτή κερδοσκοπία. Ξεκινούσαν από τα Ψαρά µε τα πλεούµενά τους κι’ έφταναν στη Χίο για να σώσουν τους κατοίκους. Αλλά µόνο µε χρυσάφι πρόσφεραν τη βοήθειά τους. Τους πρόσφυγες που βρέθηκαν στην ακτή µε αδειανά χέρια δεν τους δέχονταν.

Mémoires historiques, τ. Α΄ του Γάλλου εθελοντή πλοιάρχου Philippe Jourdain, στο «Πώς είδαν οι ξένοι την Ελλάδα του ‘21» του Κυρ. Σιµόπουλου, τόµ. 2, σ. 183, σηµ. 93

 Η εκστρατεία της Χίου είχε αναληφθή µε πρωτοβουλία και µε δαπάνες των Χίων της Σύρου κυρίως και είχε εγκριθή «εξ αλογιστίας και χαλαρότητος» από την Αντικυβερνητική Επιτροπή, που διέθετε για την εκστρατεία αυτή το σώµα του τακτικού στρατού υπό τον Φαβιέρο. Η επιχείρηση ήταν εκ των προτέρων καταδικασµένη σε αποτυχία, εφόσον ούτε οι Χίοι ούτε η ελληνική κυβέρνηση διέθεταν τα απαιτούµενα οικονοµικά µέσα, για να είναι δυνατόν να εξασφαλίζωνται συνεχείς ενισχύσεις (...) και διαρκής παρουσία ισχυρών ελληνικών ναυτικών δυνάµεων, ώστε να εξουδετερώνωνται οι δυσµενείς συνέπειες από τη γεωγραφική θέση του νησιού, οι δυνατότητες δηλαδή του εχθρού να στέλνη µεγάλες ενισχύσεις ιδίως από τη Σµύρνη.

 Αλέξ. ∆εσποτόπουλος, Η Επανάσταση κατά το 1828, Ι.Ε.Ε., τόµ. ΙΒ΄, σ. 490

 Η κακοµεταχείριση της προσφυγιάς από τους αδελφούς Έλληνες είχε τραγικό απόηχο στην Κάσο, ύστερα από την καταστροφή. Όταν έφτασε στο αφανισµένο νησί υδροσπετσιώτικη µοίρα στις 22 Ιουνίου 1824, ο ναύαρχος Σαχτούρης κάλεσε τους κατοίκους που είχαν αποµείνει να µπουν στα καράβια και να εγκατασταθούν στο Μωριά ή όπου αλλού. Αλλά οι Κασιώτες απάντησαν, όπως γράφει ο Σαχτούρης στο Ηµερολόγιο Εκστρατείας, ότι προτιµούν να µείνουν στο νησί τους «για να µην πάθουν όσα έπαθαν οι Αϊβαλιώτες, οι Χιώτες και οι Κρητικοί πρόσφυγες».

Πώς είδαν οι ξένοι την Ελλάδα του ‘21» του Κυρ. Σιµόπουλου, τόµ. 2, σ. 183, σηµ. 88

 Πρόσφυγες προήλθον και εκ της νήσου Κάσου µετά την καταστροφήν της υπό του αιγυπτιακού στόλου περί τα τέλη Μαΐου του 1824 (...). Οι πρόσφυγες Κάσιοι στέλλουν αναφοράν προς το βουλευτικόν και ζητούν α) να τους δοθή τόπος προς συνοικισµόν, β) τα µέσα της ζωής και γ) την απελευθέρωσιν των αιχµαλωτισθεισών οικογενειών των, ο δε Παραστάτης των Αρβανιτόπουλος προτείνει να γίνη σύστασις εις τους Παρίους και Ναξίους να περιποιηθούν τους πρόσφυγας µέχρις ότου γίνη η κατά της Κρήτης εκστρατεία, εφ’ όσον είναι δύσκολον κατά τας παρούσας στιγµάς να συνοικισθούν εις άλλο µέρος. Εκ του τελευταίου τούτου αιτήµατος των Κασίων καταφαίνεται πόσον στεναί ήσαν αι σχέσεις αυτών προς του Κρήτας και πόσην εµπιστοσύνην έτρεφον προς αυτούς. Κατά την 24 Ιουλίου 1824 το βουλευτικόν εν συνεδριάσει εγκρίνει να γίνη προβούλευµα προς το εκτελεστικόν, δια να διαταχθούν αι νήσοι Νάξος και Πάρος να περιποιώνται τους Κασίους και να επιταχθούν το µοναστήριον Εκατονταπυλιανή και άλλα µοναστήρια της Πάρου και Νάξου δια την εγκατάστασιν των προσφυγικών οικογενειών. Προσέτι να γραφή εις τους κατοίκους των δύο νήσων να µη λαµβάνουν ενοίκιον παρά των προσφύγων, εάν τυχόν κατοικήσουν εις τας πόλεις. Επίσης κατά την ιδίαν συνεδρίασιν γίνεται προβούλευµα προς το εκτελεστικόν, δια να διανεµηθούν δικαίως πεντακόσια κοιλά σίτου υπό ωρισµένης επιτροπής εις τας πτωχάς οικογενείας των Κασίων. Το εκτελεστικόν απαντά δια του υπ’ αριθ. 3543 εγγράφου του ότι έλαβε τα αναγκαία µέτρα.

Απ. Βακαλόπουλος, Πρόσφυγες και Προσφυγικόν Ζήτηµα κατά την Επανάστασιν του 1821, Ιστορική Μελέτη, Εν Θεσσαλονίκη 1939, σσ. 60-61.

 Πολλοί Κρήτες πρόσφυγες διεσώθησαν εις την Ελλάδα ιδίως µετά την αποτυχίαν τής κατά τα µέσα του 1823 διοργανωθείσης εις την Κρήτην εκστρατείας, την οποίαν ενίσχυσαν χρηµατικώς τινές των εν Πελοποννήσω Κρητών. Εις την νήσον Κάσον, από των αρχών της επαναστάσεως µέχρι της καταστροφής της νήσου υπό του αιγυπτιακού στόλου, είχον καταφύγει δύο χιλιάδες περίπου Κρήτες (...). Άλλοι αναφέρονται εν Τήνω (...). Επίσης πολλοί οπλοφόροι Κρήτες πρόσφυγες επέφεραν την αναρχίαν είς τινας νήσους του Αιγαίου, ιδίως εις την Νάξον, Πάρον, Σίφνον, Μήλον και Ίον. Αι νήσοι του Αιγαίου απετέλουν λοιπόν δια τους Κρήτας είτε άσυλον είτε γέφυραν, δια της οποίας έφευγον εκ της Κρήτης ή επέστρεφον εις αυτήν.

 Απ. Βακαλόπουλος, Πρόσφυγες και Προσφυγικόν Ζήτηµα κατά την Επανάστασιν του 1821, Ιστορική Μελέτη, Εν Θεσσαλονίκη 1939 σ. 58

Με βάση τα στοιχεία που θα αντλήσετε από τα πιο πάνω παραθέµατα και τις γνώσεις σας από το σχολικό εγχειρίδιο σχετικά µε τους πρόσφυγες από την Κρήτη, την Κάσο & τη Χίο , να αναφερθείτε στους τόπους εγκατάστασης και στα προβλήματα που αντιμετώπισαν.